钦定古今图书集成/明伦汇编/官常典/第529卷 > 昔儿吉思
## 钦定古今图书集成/明伦汇编/官常典/第529卷 > 昔儿吉思

按《元史》本传：“昔儿吉思，幼从太祖征回回、河西诸国，
俱有战功。太宗时，从睿宗西征，师次京兆府，会亦来
哈䚟率诸部兵作乱，昔儿吉思挺身斫贼阵，下马搏
战，贼众莫不披靡。俄失所乘马，步走至睿宗军中，贼
退，睿宗嘉其勤劳，妻以侍女唆火台，世祖尢爱之，军
旅田猎，未尝不在左右。初，昔儿吉思之妻为皇子乳”
母。于是皇太后待以家人之礼，得同饮白马湩。时朝
廷旧典，白马湩非宗戚贵胄不得饮也。昔儿吉思子
塔出，为宝儿赤迭只斡耳朵千户，塔出子千家奴、撤
里蛮。千家奴从征乃颜，力战而死，帝命籍乃颜人口
财物以赐之。撤里蛮年十六，从世祖讨阿里不哥，战
于失门秃，有功，赐号“拔都儿”，赏赉尤厚，授光禄少卿，
仍袭为迭只斡耳朵千户。改同佥宣徽院，进佥院事，
以管军千户从征乃颜有功，赏金盏二、金五十两。复
入为同知宣徽院事。成宗时，拜宣徽使，加大司徒。卒。
子帖木迭儿袭。